Nos frater Philippus, abbas Clarevallis, Cisterciensis ordinis, Lingonensis dyocesis, notum facimus universis presentes litteras inspecturis quod, cum dilecti in Cristo filii abbas de Bullione et conventus ejusdem loci, Bisuntine dyocesis, Cisterciensis ordinis, titulo permutationis tradiderint et concesserint venerabilibus domine Lore, relicte condam nobilis viri Johannis, comitis Burgondie et domini Salinensis, et Johannis, ejus filio, ac eorum heredibus vel successoribus im perpetuum, fundum, locum et situm molendinorum de Fonlyson, et ipsa molendina cum sitibus, aquarum decursibus et omnibus pertinenciis, appendiciis et juribus quibuscumque, et quicquid habebant, habere poterant et debebant in loco qui dicitur Falousa et inferiori Abergamento, in comba Frasini et in Gevrosin et in Valenchetia, tam in terris, pratis, aquis, hominibus, nemoribus et rebus aliis quibuscumque, pro viginti octo libris redditus, bone et legalis monete viennensis vel equivalentis monete, persolvendis dictis abbati et conventui in redditibus seu proventibus quos habent in salneria Salinensi dicti nobiles Lora et Johannes; nos dictas permutationes et pactiones universas super dictis permutationibus inhitas, ratas et gratas habemus et auctoritate paterna eas confirmamus, cum utilitas de Bullione nobis constet per fide dignos in hoc esse. In cujus rei testimonium, sigillum nostrum presentibus litteris, ad requisitionem predictorum abbatis et conventus de Bullione, ut predicta robur obtineant firmitatis im perpetuum, duximus apponendum. Datum die veneris proxima post decollationem beati Johannis Baptiste, anno Domini Mº CCº septuagesimo secundo.